Nyumba ya Kobe

﻿Nyumba ya Kobe  

Siku moja, Kobe alikuwa akitembea  nyasini.  Alichunguza mbele na kukodolea nyasi  macho akamwona Konokono.  
"Unatafuta nini?" Konokono alimwuliza.  "Ninaitafuta nyumba yangu. Umeiona?"  
Alijibu, "La, sijaiona, lakini nitakusaidia  kuitafuta!"  Konokono alipanda juu ya gamba la  Kobe.  Kobe alimbeba Konokono mgongoni  mwake. Walitafuta, lakini hawakuiona.  
Baada ya muda mfupi, walimwona  Ndege. "Mnatafuta nini?" Ndege  aliwauliza.  "Ninatafuta nyumba yangu.  Umeiona?" Kobe alisema.  "La, sijaiona, lakini nitakusaidia  kuitafuta!" Ndege akajibu.  
Ndege aliyapapatua mabawa yake na  kupaa. "Unakwenda kwa kasi sana."  Kobe alilalamika.  Ndege akamwambia, "Samahani,  wacha nami pia niruke juu ya gamba  lako."  
Kobe aliwabeba Konokono na Ndege  juu ya gamba lake.  Walitafuta bila kuona ishara ya  nyumba ya Kobe.  
Walipoendelea, walimwona Bunzi.  "Mnatafuta nini?" Bunzi aliwauliza.  "Ninatafuta nyumba yangu.  Umeiona?" Kobe alijibu.  
Bunzi alisema, "La, sijaiona, lakini  nitakusaidia kuitafuta!"  Aliruka mgongoni mwa Kobe. Kobe  aliwabeba Konokono, Ndege na Bunzi.  Walitafuta, lakini hawakuona nyumba  yoyote.  
Hatua chache, walikutana na Panya.  Alikuwa akitengeneza shada zuri la  maua. "Unatafuta nini?" Panya  aliuliza.  "Natafuta nyumba yangu. Umeiona?"  Kobe alisema.  
Panya alijibu, "La, sijaiona, lakini  nitakusaidia kuitafuta!" Aliruka  mgongoni mwa Kobe. "Subiri, siwezi  kuacha maua yangu."  Panya alijinyoosha, akayakusanya  maua yake huku Kobe akimsubiri.  
Kobe aliendelea kutembea akiwabeba  Konokono, Ndege, Bunzi na Panya  mgongoni mwake. Walitafuta, lakini  hawakuipata nyumba ya Kobe.  Upepo uliyapeperusha maua ya  Panya. Kobe alikuwa amechoka sana.  Akasema, "Ninyi ni wazito."  
Upepo uliongezeka. Anga likabadilika  likawa jeusi. "Ah, iwapi nyumba  yangu?" Kobe aliuliza. Punde, radi  ilinguruma milimani na umeme  ukaangaza.  Mara mvua ikaanza kunyesha. "Ah,  iwapi nyumba ya Kobe?" Konokono,  Ndege, Bunzi na Panya waliuliza.  
Upepo ulizidi kuvuma na kuvuruga.  Ghafla, upepo uliwapeperusha wote  kutoka mgongoni mwa Kobe.  
Mvua ya mawe ikaanza kunyesha.  Kwa uoga, Kobe alijikunja na kuingia  ndani ya gamba lake.  Mle ndani mlikuwa joto. "Kumbe, hii  ndiyo nyumba yangu!" Kobe aliwaza.  
Konokono, Ndege, Bunzi na Panya  walijikusanya chini ya gamba la Kobe.  Wakatambua, "Ah, hii ndiyo nyumba  ya Kobe!"  


Source www.africanstorybook.org